Ľudo Lehen

Ľudovít Lehen, známy ako Ľudo Lehen (* 3. jún 1925, Banská Bystrica – † 12. máj 2014, Bratislava) bol slovenský maliar a šachový skladateľ. Pôvodne sa inšpiroval Piccasom a Modiglianim, avšak s úplne osobitým štýlom a poňatím, pri ktorom prehodnocoval realistické videnie do snových vízií. V Československu mu je prisudzované prvenstvo obrazu aktu, ktorý bol povolený na zverejnenie.

Dôvodom jeho takmer celoživotnej „ilegality“ boli udalosti v roku 1962, v dobe politických perzekúcie, kedy sa stal jedným z rady neprávom odsúdených politických väzňov.

 Životopis 
Mal štyroch súrodencov, jedného brata a tri sestry.
V rokoch 1949 až 1955 študoval na Vysokej škole výtvarných umení v Bratislave. Bol žiakom profesorov D. Millyho a V. Hložníka.

V rokoch 1956 a 1957 vyhral 1. ceny v národných súťažiach slovenskej realistickej maľby. V roku 1958 obdržal v celonárodnej súťaži grafiky 2. cenu. Na začiatku 60. rokov vystavoval grafiky v Bruseli, v Sovietskom zväze a v Číne. V roku 1961 sa mu narodila v manželstve jeho druhá dcéra Taťána.

V roku 1962 bol neoprávnene zatknutý a odsúdený z politických dôvodov na 11 rokov. Jeho manželstvo sa rozpadlo. V roku 1966, v čase, keď začal na Slovensku pokus o obrodný proces KSČ a nápravu krívd neprávom odsúdeným v súvislosti s pôsobením Alexandra Dubčeka, mu bolo povolené vo väznici v Leopoldove maľovať. Pre verejnosť, ešte v čase keď bol väzňom, boli usporiadané v Leopoldove dve jeho samostatné výstavy.
V roku 1968 bol prepustený na základe prezidentskej amnestie avšak rehabilitácia, ktorá mu bola priznaná ako neprávom trestanému politickému väzňovi, nebola v časoch 70. rokov normalizácie v ČSSR rešpektovaná, podobne ako tomu bolo u tisícov bývalých rehabilitovaných politických väzňov.

Vyhral verejnú súťaž na tvorbu opony Košického divadla. Pri dokončovaní politická normalizačná komisia cenzurujúca prácu slovenských a českých umelcov však nedovolila, aby bola opona v divadle inštalovaná. Silu do ďalšej umeleckej tvorby a do života mu poskytovali vedľa dvoch dcér jeho priatelia z šachových kruhov. Stal sa jedným z najlepších slovenských  kompozičných šachistov.

V roku 1973 mal výstavu tapisérií v Trenčíne, z ktorých je u neho v súčasnosti dochovaná jediná. Od tejto doby sa venoval výhradne tvorbe obrazov, koláží a drevorytov spravidla s tematikou vlniacich sa Madon a Venušou, vzývajúcich ľudskú obrazotvornosť v osobitom štýle. Tvoril tiež portréty, zátišia a výnimočne, pre priateľov, i krajinu. Niektoré jeho práce predstavujú osobné skúsenosti oživené prostredníctvom snov.
Niekoľko jeho diel je teraz vo vlastníctve SNG v Bratislave, Trenčíne a Banskej Bystrici.
Žil a tvoril vo svojom byte na sídlisku Petržalka v Bratislave, ktorý mu slúžil súčasne ako maliarsky ateliér.

 Výstavy na Slovensku 
 1967 – Leopoldov
 1968 – Leopoldov
 1973 – Trenčín – Art Protis
 1985 – Šaľa – Pastely
 1998 – Galanta – Výber z tvorby
 2001 – Bratislava – AKTY
 2003 – Bratislava

 Iné projekty 

 Externé odkazy 
 Ludo Lehen 
 Kvet mezi betónom - Marco Gerbi 
 Vernisáž L.Lehena 2001 - Dušan Valocký 
 Stretnutie s priateľmi z kompozičného šachu - apríl 2008 
 Šachisti k osemdesiatinám Luda Lehen
 Zoznam vybraných úloh tvorcov kompozičného šachu na slovenskom
 Zoznam šachových úloh vo českých rubrikách 

 Zdroj 

Kategória:Slovenskí maliari
Kategória:Slovenskí sochári
Kategória:Slovenskí šachoví skladatelia
Kategória:Politickí väzni komunistického režimu v Česko-Slovensku
Kategória:Osobnosti z Banskej Bystrice